b'\n_START_ARTICLE_\nHans Christian Knudsen\n_START_PARAGRAPH_\nHans Christian Knudsen (4. marts 1763 i K\xc3\xb8benhavn \xe2\x88\x92 4. marts 1816 samme sted) var en dansk skuespiller.\n_START_SECTION_\nOpv\xc3\xa6kst og debut\n_START_PARAGRAPH_\nUdg\xc3\xa5et fra et fattigt hjem havde Knudsen ikke, som datidens skuespillere plejede, studentereksamen bag sig da han meldte sig til debut; han havde v\xc3\xa6ret i murerl\xc3\xa6re og senere v\xc3\xa6ret pagetjener ved arveprinsens hof, hvorfor ogs\xc3\xa5 de kongelige akt\xc3\xb8rer f\xc3\xb8lte sig forn\xc3\xa6rmede p\xc3\xa5 standens vegne ved denne Kalkslager og Tallerkenslikker som de kaldte Knudsen._NEWLINE_Ved sin debut 14. december 1786 som Oldfux i Ludvig Holbergs Den Stundesl\xc3\xb8se godtgjorde han imidlertid p\xc3\xa5 det utvetydigste sin hjemstedsret p\xc3\xa5 den danske skueplads, om han end, som Knud Lyne Rahbek opdagede, havde sv\xc3\xa6rt ved at skelne mellem\xc2\xa0\xc2\xbbdet latterlige og det overdrevne\xc2\xab, mellem\xc2\xa0\xc2\xbbkomisk Natur og Karikatur\xc2\xab, en fejl der i ubetydelige roller og slette stykker fulgte ham, vistnok i stigende grad, efter som hans folkeyndest tiltog, lige til hans d\xc3\xb8d._NEWLINE_Betegnende for hvad han turde tillade sig p\xc3\xa5 scenen, er det at han som Snydenstrup i Peter Andreas Heibergs De Vonner og Vanner fremtr\xc3\xa5dte som den livagtigste kopi af en bekendt k\xc3\xb8benhavnsk \xc3\xa5gerkarl. Knudsen var til trods for sine mangler en meget betydelig komisk karakterskuespiller; han ejede den sj\xc3\xa6ldne evne at kunne blande det latterlige med det r\xc3\xb8rende uden p\xc3\xa5 den ene side at ty til karikaturen eller p\xc3\xa5 den anden til sentimentaliteten. Denne evne kom ham s\xc3\xa6rlig til gode i en r\xc3\xa6kke \xc3\xa6dle j\xc3\xb8defigurer, som Pinkus i De aftakkede Officerer, Moses i Kinafarerne og Schewa i J\xc3\xb8den; i den sidste fremstillede han med mesterh\xc3\xa5nd brydningen mellem sparsommelighedssans og godg\xc3\xb8renhedstrang. En lignende strid mellem natur og tilb\xc3\xb8jelighed, mellem godt og ondt, fremstillede han med indtr\xc3\xa6ngende fantasi i flere andre roller som Faldsmaal i Gulddaasen og skomager Olsen i Dragedukken.\n_START_SECTION_\nDen smukke sangstemme\n_START_PARAGRAPH_\nKnudsen var udrustet med en meget smuk sangstemme; for denne fandt han anvendelse i et stort syngespilrepertoire, som Johan i Ungdom og Galskab, Saft i Sovedrikken, Leporello i Don Juan og Michelli i De to Dage, uden at han over den vokale udf\xc3\xb8relse fors\xc3\xb8mte rollens dramatiske indhold. Tillige havde Knudsen et betydeligt Holberg-repertoire; han pr\xc3\xb8vede sine kr\xc3\xa6fter b\xc3\xa5de som Henrik og Arv, men n\xc3\xa5ede h\xc3\xb8jest i sin debutrolle, Oldfux i Den Stundesl\xc3\xb8se hvor han udfoldede sin burleske fantasi._NEWLINE_Ved Christiansborgs brand 1794 og ved den store ildebrand i K\xc3\xb8benhavn 1795 gav Knudsen beviser p\xc3\xa5 sit personlige mod, og da den engelske fl\xc3\xa5de marts 1801 l\xc3\xa5 uden for byen, udf\xc3\xb8rte han en uegennyttig patriotisk gerning, idet han tre aftener i tr\xc3\xa6k foredrog nationale sange fra scenen; derved opildnede F\xc3\xa6drenelandets frivillige Sanger befolkningens mod.\n_START_SECTION_\nEnglandskrigene\n_START_PARAGRAPH_\nEfter s\xc3\xa6sonens slutning gav han aftenunderholdninger rundt om i landet til fordel for de s\xc3\xa5rede og de faldnes efterladte, og da ulykken 1807 atter br\xc3\xb8d ind over Danmark, genoptog han sin patriotiske virksomhed der denne gang ogs\xc3\xa5 udstraktes til Norge. Knudsen indsamlede ikke mindre end 257533 rigsdaler, foruden 30000 rdlr, der indkom ved salg af et kobberstik, F\xc3\xa6drenelandsk Kirkegaard, som han udgav. Til bel\xc3\xb8nning gav Frederik 6. ham Dannebrogskorset, der ikke f\xc3\xb8r var b\xc3\xa5ret af nogen skuespiller, ligesom ogs\xc3\xa5 posten som f\xc3\xa6rgemand ved J\xc3\xa6gerspris m\xc3\xa5tte betragtes som en officiel anerkendelse._NEWLINE_Under de mange besv\xc3\xa6rlige rejser satte Knudsen sit helbred til, og 16. december 1815 betr\xc3\xa5dte han sidste gang scenen i en benefice-epilog. Han d\xc3\xb8de p\xc3\xa5 sin f\xc3\xb8dselsdag og blev b\xc3\xa5ret fra Trinitatis Kirke til Assistens Kirkeg\xc3\xa5rd, fulgt af 118 vogne.\n_START_SECTION_\nEnglandskrigene og en begyndende national f\xc3\xa6llessang\n_START_PARAGRAPH_\nKirsten Sass Bakn\xc3\xa6vner H.C. Knudsen i forbindelse med at der i 1800-tallets begyndelse sker en \xc3\xa6ndring i f\xc3\xa6llessangen fra de hidtidige klubviser til en f\xc3\xa6llessang der er mere nationalt orienteret. Den sammenkobling der i l\xc3\xb8bet af 1800-tallet sker mellem f\xc3\xa6llessang og nationalisme skulle tage sin begyndelse med de krigssange der fremkom med Englandskrigene fra 1801; de blev blandt andet spredt til provinsen ved at Knudsen, der fik tilnavnet "f\xc3\xa6drelandets frivillige sanger", rejste rundt og foredrog dem.'